《晚登正气歌阁旁有李文定公孝源望乡台石后则文定弟僧一超塔也》
清代·陈王猷

杰阁双林开，余辉薄天树。炯炯含元精，巍巍托飞步。

缅惟经始时，西台泪空注。遥招柴市魂，近息崖门怒。

物议滋狐疑，孤怀阻犹豫。正直髯将军，一气群贤聚。

遂以忠臣心，永作法王护。下眺望乡台，夷齐旧隐处。

在昔辟蚕丛，至今剩铁墓。四山何苍苍，惆怅夕阳暮。

作者简介：陈王猷，字良可，号砚村，又号息斋，广东海阳人。康熙辛酉举人，官肇庆教授。有《蓬亭偶存诗草》。